Isät ja pojat: Ronnie Biggs juhli 70-vuotissyntymäpäivänsä suuren junaryöstön suunnittelijan Bruce Reynoldsin (oikealta) kanssa, Ronnien poika Michael (toinen vasemmalla) ja Brucen poika Nick (kolmas vasemmalla).
**Ronald "Ronnie" Arthur Biggs** (8. elokuuta 1929 – 18. joulukuuta 2013) oli brittiläinen rikollinen, joka tuomittiin osallisuudestaan vuoden 1963 suureen junaryöstöön 30 vuodeksi vankilaan. Hän pakeni vankilasta vuonna 1965 ja vietti yli 30 vuotta paossa, kunnes antautui vapaaehtoisesti vuonna 2001.

Junaryöstö ja pako
------------------

Biggs ryösti usean muun kanssa 2,6 miljoonaa puntaa Glasgow’sta Lontooseen matkalla olleesta postijunasta vuonna 1963. Vuonna 1964 hänet tuomittiin 30 vuoden vankeuteen, mutta kärsittyään rangaistuksestaan vain noin vuoden hän pakeni heinäkuussa 1965.

Ensin Biggs matkusti Pariisiin, missä hän hankki uuden henkilöllisyyden ja kävi plastiikkakirurgilla. Vuonna 1970 hän muutti Adelaideen, Australiaan. Siellä Reutersin toimittaja tunnisti Biggsin ja hän pakeni laivalla Panaman kautta Brasiliaan samana vuonna.

Vuonna 1974 brittiläisen *Daily Express* -lehden toimittaja löysi Rio de Janeirossa asuvan Biggsin. Britannialla ei kuitenkaan ollut rikollisten luovutussopimusta Brasilian kanssa, joten Biggs saattoi elää vapaata elämää. Hänen rikollinen statuksensa esti häntä työllistymisensä Brasiliassa, mutta saamansa julkisuuden ansiosta hän saattoi ansaita rahaa myymällä nimellään erilaisia tuotteita kuten mukeja ja T-paitoja.

Vuonna 1981 Biggs kaapattiin ja kuljetettiin Barbadokselle. Kaappaajat halusivat rahaa Britannian poliisilta Biggsiä vastaan, mutta Englannilla ei ollut luovutussopimusta myöskään Barbadoksen kanssa, joten Biggs palautettiin Brasiliaan.

Terveytensä huononnuttua Biggs palasi vuonna 2001 takaisin Britanniaan *The Sun* -lehden kustantamalla yksityisellä lennolla, minkä seurauksena hänet vangittiin uudelleen. Hänen terveytensä huonontui vangitsemisen jälkeen entisestään, mihin vedoten hän anoi moneen otteeseen vapautusta ja rangaistuksensa lyhentämistä.

Tammikuussa 2009 Biggsin kerrottiin vapautuvan vankilasta elokuussa. Hänen poikansa Michael Biggs pyysi isänsä vapauttamista jo heinäkuussa vetoamalla tämän terveyteen. Biggs ei pystynyt enää useiden halvausten ja sydänkohtausten seurauksena puhumaan, kävelemään kunnolla tai syömään. Biggs armahdettiin lopulta 6. elokuuta 2009. Hän kuoli 84-vuotiaana 18. joulukuuta 2013 hoitokodissa Pohjois-Lontoossa.

Musiikkiura
-----------

Biggs toimi laulajana muutamilla levyillä. Vuonna 1974 hän julkaisi yhdysvaltalaisen basistin Bruce Henrin kanssa oman albuminsa *Mailbag Blues*. Siitä julkaistiin CD-versio vuonna 2004.

Vuonna 1979 Biggs esitti kaksi laulua brittiläisen punkyhtye Sex Pistolsin albumilla *The Great Rock ’n’ Roll Swindle*. Biggsin esittämät kappaleet, "No One Is Innocent" ja "Belsen was a Gas", nauhoitettiin Brasiliassa.

Vuonna 1991 Biggs lauloi saksalaisen punkyhtyeen Die Toten Hosenin kappaleen "Carnival in Rio (Punk Was)" yhtyeen levylle *Learning English, Lesson One*.

Lähteet
-------

1. 1 2  Great Train Robber Ronnie Biggs dies aged 84  18.12.2013. BBC News. Viitattu 18.12.2013. (englanniksi)
2. ↑  Holden, Michael: Ronnie Biggs refused parole *Web Archive (Reuters UK)*.  1.7.2009.  Arkistoitu 19.12.2013. Viitattu 2.9.2022. (englanniksi)
3. ↑  Hickley, Matthew: Great train robber Ronnie Biggs 'could be free in weeks' *Daily Mail*.  11.9.2007. Viitattu 2.7.2009. (englanniksi)
4. ↑  Edwards, Ruth Dudley: Exclusive picture: Ronnie Biggs as he faces death in prison *Daily Mail*.  13.9.2007. Viitattu 1.7.2009. (englanniksi)
5. ↑  Muello, Peter: Great Train Robber on the Lam in Brazil Finds British Lion on Trail *Los Angeles Times*.  5.10.1997. Viitattu 2.7.2009. (englanniksi)
6. ↑  Weatherup, James: Ronnie's out *News of the World*.  18.1.2009. Viitattu 2.7.2009. (englanniksi)
7. ↑  Ronnie Biggs recommended for early release *Times Online*.  24.4.2009. Viitattu 2.7.2009. (englanniksi)[vanhentunut linkki]
8. ↑  Henri, Bruce: Mailbag Blues CD Baby. Viitattu 3.7.2009. (englanniksi)[vanhentunut linkki]
9. ↑  Singleton, Phil: The Swindle Years *cookandjones.co.uk*.  Arkistoitu 18.3.2009. Viitattu 3.7.2009. (englanniksi)
10. ↑  Prince, Bill: Ronnie can blame it on Rio *GQ Daily*.  2.7.2009. Viitattu 3.7.2009. (englanniksi)[vanhentunut linkki]

Aiheesta muualla
----------------

* Ronnie Biggsin muistokirjoitus Helsingin Sanomissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Suomi (KANTO)
* Yhdysvallat
* Japani
* Tšekki
* Australia
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* MusicBrainz

 |
|  |
| Henkilöt | 
* Deutsche Biographie
* Trove

 |
|  |
| Muut | 
* IdRef

 |

 |